|  |
| --- |
|  ethnosimo-aade-gr |

 Αθήνα, 16 Ιανουαρίου 2025

**ΔΕΛΤΙΟ ΤΥΠΟΥ**

**ΑΑΔΕ:** **Νέα έκδοση του Πληροφοριακού Συστήματος παρακολούθησης Εισροών Εκροών των Φορολογικών Αποθηκών & Αποθηκών Τελωνειακής Αποταμίευσης**

Διαθέσιμη είναι η νέα έκδοση του Πληροφοριακό Συστήματος Παρακολούθησης Εισροών Εκροών της Ανεξάρτητης Αρχής Δημοσίων Εσόδων, για την παραλαβή των δεδομένων εισροών - εκροών των φορολογικών αποθηκών και των αποθηκών τελωνειακής αποταμίευσης.

Οι προδιαγραφές της νέας έκδοσης είναι προσαρμοσμένες στις απαιτήσεις της Κοινής Υπουργικής Απόφασης Α.1159/2024 των Υφυπουργών Εθνικής Οικονομίας και Οικονομικών, Χρίστου Δήμα και Ανάπτυξης, Άννας Μάνη, του Υπουργού Ψηφιακής Διακυβέρνησης, Δημήτρη Παπαστεργίου και του Διοικητή της Ανεξάρτητης Αρχής Δημοσίων Εσόδων, Γιώργου Πιτσιλή και συντελούν στην ενίσχυση της αποτελεσματικότητας των ελέγχων για την περιστολή του λαθρεμπορίου καυσίμων.

Με την παραπάνω ΚΥΑ προβλέπεται η υποχρέωση:

* τροποποίησης ορισμένων στοιχείων του «Δελτίου εξόδου – εκροής» σχετικά με τα μέσα μεταφοράς καυσίμων και τους τελικούς παραλήπτες
* προσαρμογής στις νέες τεχνικές απαιτήσεις, έως και 14/2/2025, των ήδη εγκατεστημένων συστημάτων εισροών εκροών στις φορολογικές αποθήκες και τις αποθήκες τελωνειακής αποταμίευσης.

Επισημαίνεται ότι:

* η περίοδος δοκιμαστικής λειτουργίας για την αποστολή των δεδομένων εισροών – εκροών σύμφωνα με τις νέες τεχνικές απαιτήσεις διαρκεί έως και 15/4/2025
* η παραγωγική λειτουργία για την αποστολή των ως άνω δεδομένων εκκινεί από 16/4/2025.

Η νέα έκδοση του πληροφοριακού συστήματος είναι ήδη διαθέσιμη για την παραλαβή των δεδομένων εισροών - εκροών σύμφωνα με τις νέες τεχνικές προδιαγραφές (XSDs) για όσους διαχειριστές εγκαταστάσεων φορολογικών αποθηκών και αποθηκών τελωνειακής αποταμίευσης έχουν προσαρμόσει τα συστήματά τους.

**Υπενθυμίζεται ότι από 15/2/2025 η διαβίβαση των ως άνω δεδομένων είναι υποχρεωτική για όλους.**

Οι νέες τεχνικές προδιαγραφές (XSDs) είναι διαθέσιμες μέσω της ψηφιακής πύλης myAADE (myaade.gov.gr) στη διαδρομή Εφαρμογές > Τελωνειακές Υπηρεσίες > Σύστημα Εισροών – Εκροών > Μητρώο Δεξαμενών Ενεργειακών Προϊόντων Φορολογικών Αποθηκών και Αποθηκών Τελωνειακής Αποταμίευσης.